BIG ส่งซิกโค้งสุดท้ายแจ่ม! ลุยจัด “โฟโต้แฟร์ 2019” กระตุ้นยอดขายคึกคัก
BIG ส่งซิกโค้งสุดท้ายแจ่ม! ลุยจัด “โฟโต้แฟร์ 2019” กระตุ้นยอดขายคึกคัก
BIG ส่งซิกโค้งสุดท้ายแจ่ม! ลุยจัด “โฟโต้แฟร์ 2019” กระตุ้นยอดขายคึกคัก
19 พ.ย. 2562

นายธนสิทธิ์ เธียรกาญจนวงศ์ กรรมการผู้จัดการ บริษัท บิ๊ก คาเมร่า คอร์ปอเรชั่น จำกัด (มหาชน) หรือ BIG เปิดเผยว่าสถานการณ์โดยรวมของอุตสาหกรรมกล้องถ่ายภาพในไตรมาส 4/62 กลับมาคึกคัก  เนื่องจากมีปัจจัยสนับสนุนหลายเรื่อง โดยเฉพาะเป็นฤดูกาลของธุรกิจที่จะคึกคักในไตรมาสที่ 1 และ 4 ของทุกปี และสินค้าใหม่ที่ทยอยเข้าสู่ตลาด
ขณะเดียวกัน ยังมีงานใหญ่ซึ่งจัดขึ้นเป็นประจำทุกปีคือ “งานโฟโต้แฟร์ 2019” โดยปีนี้จัดขึ้นเป็นครั้งที่ 30 ระหว่างวันที่ 27 พ.ย.-1 ธ.ค. 2562 ณ ศูนย์นิทรรศการ และการประชุมไบเทค บางนา และผู้ประกอบการเตรียมจัดโปรโมชั่นอย่างคึกคัก
รวมทั้งยังได้รับประโยชน์จากมาตรการกระตุ้นเศรษฐกิจอย่างเร่งด่วนของภาครัฐ เช่น มาตรการ ชิมช้อปใช้ เฟส 3 โดยให้สิทธิประโยชน์ในการรับ Cash Back หากนำเงินใส่กระเป๋าที่ 2 มาใช้จ่ายใน 30,000 บาทแรก ได้เงินคืน 15% หรือได้คืนสูงสุดไม่เกิน 4,500 บาท และ 20% เมื่อใช้จ่ายเงินตั้งแต่ 30,001-50,000 บาท หรือได้คืนสูงสุดไม่เกิน 4,000 บาท  ดังนั้น น่าจะช่วยสนับสนุนทำให้กำลังซื้อเพิ่มมากขึ้นด้วย
“ในช่วง 9 เดือนที่ผ่านมา สถานการณ์เศรษฐกิจโดยรวมชะลอตัวทำให้กำลังซื้อลดลง แต่ในไตรมาสสุดท้ายน่าจะปรับตัวดีขึ้นได้ เพราะโดยปกติจะเป็นช่วงไฮซีซั่นอยู่แล้ว ขณะเดียวกันน่าจะยังได้รับอานิสงส์จากมาตรการกระตุ้นเศรษฐกิจของภาครัฐในครั้งนี้อีกด้วย”
นายธนสิทธิ์ กล่าวอีกว่า นโยบายการบริหารงานของบริษัทในปี 2562 มุ่งเน้นในเรื่องการบริหารต้นทุนค่าใช้จ่ายเพื่อเพิ่มประสิทธิภาพในการทำกำไร ซึ่งต้องใช้เวลาพอสมควร เพราะสถานการณ์เศรษฐกิจโดยรวมยังคงชะลอตัวส่งผลให้กำลังซื้อลดลง ซึ่งปัจจุบันเริ่มมีทิศทางที่ดีขึ้น และเชื่อว่าปีนี้จะเป็นจุดต่ำสุดของอุตสาหกรรม ที่สำคัญคือเมื่อบริษัทฯ มีความพร้อมในการควบคุมต้นทุนได้ดี ก็จะช่วยให้ผลประกอบการฟื้นตัวอย่างชัดเจน
สำหรับภาพรวมผลการดำเนินงานในงวด 9 เดือน มีรายได้รวมอยู่ที่  3,320.8 ล้านบาท และมีกำไรสุทธิเท่ากับ 162.5 ล้านบาท ขณะที่ไตรมาส3/62 มีรายได้รวมอยู่ที่ 1,013.8 ล้านบาท และกำไรสุทธิอยู่ที่ 20.5 ล้านบาท